google/wiki40b huggingface dataset:
Kazimieras Vasiliauskas (1879)

Biografija

1893 m. baigė Veprių pradžios mokyklą, 1893–1901 m. mokėsi Mintaujos gimnazijoje. 1901–1907 m. studijavo Rygos politechnikos instituto Mechanikos fakultete. 1907–1916 m. dirbo inžinieriumi Brianske, Šiauliuose, Kalvarijoje, Kazanėje. 1916–1918 m. dėstė technikos mokykloje Kazanėje.
1918 m. grįžo į Lietuvą, iki 1920 m. dirbo Kelių valdybos techninio skyriaus viršininku Kaune. 1920 m. su kitais suorganizavo Aukštųjų kursų technikos skyrių ir jame dėstė. 1920–1942 m. dėstė ir Kauno aukštesniojoje technikos mokykloje. Nuo 1922 m. dėstė Lietuvos universitete (nuo 1930 m. VDU), įkūrė medžiagų atsparumo laboratoriją ir statybinės mechanikos katedrą, 1922–1950 m. jai vadovavo. 1927–1933 m. ir 1936–1940 m. VDU Technikos fakulteto dekanas. 1930 m. profesorius. 1939 m. technikos mokslų daktaras.
Nuo 1946 m. LSSR MA narys korespondentas.  1948–1950 m. dar ir LSSR MA Technikos instituto direktoriaus pavaduotojas. 1951–1957 m. dėstė Kauno politechnikos institute, 1951–1956 m. statybinės mechanikos katedros vedėjas. 1957 m. SSRS statybos ir architektūros akademijos akademikas. Parašė pirmuosius medžiagų atsparumo ir statybinės mechanikos vadovėlius lietuvių kalba. Palaidotas Petrašiūnų kapinėse.
Romos metropolitenas

Ateities projektai

2011 m. buvo pradėta rengti ir dar viena metro linija – D linija. Šią liniją sudarys 22 stotelės ir bus 22 km ilgio. Kol kas statybos nėra pradėtos.

2006 m. metro avarija

2006 m. spalio 17 dieną 9:37 vietos laiku Romos metro A linijoje įvyko avarija. Į Vittorio Emanuele stotelėje keleivius išlaipinti sustojusį metro atsitrenkė kitas metro. Per avariją žuvo viena 30 m. moteris ir buvo sužeisti 145 asmenys. Dauguma iš jų buvo sunkios būklės.
Manoma, kad šią avariją sukėlė metro vairuotojo ir kontrolės centro nesusikalbėjimas.
Baltakaklė musinukė

Paplitimas

Paplitusi rytinėje Europos ir šiaurinėje Azijos dalyje. Baltakaklių musinukių arealas apima vakarinę Prancūziją, šiaurės vakarų Italiją, pietų Italiją, pietų Vokietiją, Šveicariją, Švediją, Austriją, Čekiją, Rytų Europą iki Pietų Uralo, Ukrainą, pietuose siekia Iraną, Azerbaidžaną, Kaukazą, Juodosios ir Viduržemio jūrų pakrantes. Lietuvoje labai retai užklystanti rūšis. Žiemoja centrinėje ir pietų Afrikoje.
Manoma, kad populiaciją sudaro 1,4 – 2,4 mln. paukščių.

Išvaizda

Baltakaklė musinukė yra naminio žvirblio dydžio. Kūnas baltas, viršugalvis, uodega ir sparnai juodi. Baltos dėmės yra ant sparnų, kaktoje ir aplink kaklą. Patinas sveria 10-14,9 g, patelė 12-17 g. Galva santykinai didelė, snapas trumpas ir truputį palenktas žemyn (skirtingai nuo šiek tiek aukštyn pakreipto margasparnės musinukės snapo). Sparnai platūs, uodega ilga ir plokščia.

Elgsena

Aptinkama miškuose, kur gausu drevėtų medžių: ąžuolynuose, bukynuose, skroblynuose. Gyvena pamiškėse arba prie miško aikštelių. Peri natūraliose drevėse ar kitų paukščių uoksuose. Lizdą suka iš žolių. Deda 6, rečiau 5 ar 7 balsvai žydrus 17x13 mm dydžio kiaušinius. Inkubacinis periodas 13 dienų.

Mityba

Baltakaklė musinukė minta daugiausia vikšrais (lapsukių, sprindžių, pelėdgalvių), kartais lesa vabzdžius, suaugusius drugius. Rečiau lesa uogas.
Šiaurės Kiongsango provincija

Administracinis skirstymas

Šiaurės Kiongsango provincija padalinta į 10 miestų (si, 시) ir 13 apskričių (gun, 군).
Aleksandras Rodūnonis

Aleksandras Rodūnonis (lot. Radunius, Rodonius; Raduinionis, Radunianis; g. ~1526 m. Rodūnioje (?) – m. 1583 m. Kaukėnuose) – liuteronų kunigas, vienas lietuviškos raštijos pradininkų.
Spėjama, kad gimė Rodūnioje, Gudijoje. Po 1545 m. atvykęs į Mažąją Lietuvą ir studijavęs Karaliaučiaus universitete. 1549 m. tapo Kaukėnų lietuvių parapijos kunigu.
Martyno Mažvydo giesmyne „Giesmės Krikščioniškos“ (1570 m.) pateiktas Aleksandro Rodūnonio krikščioniškos 54 eilučių giesmės Giesmė apie večerę paskutinę pono Jėzaus Kristaus vertimas.
Dambartonas

Istorija

Dambartono pilis minima nuo V a. 1222–1975 m. Dambartonas buvo karališkasis miestas. XIX a. išplėtota laivų statybos, stiklo, gėrimų pramonė, XX a. nusilpusi.
Slovakijos futbolo varžybos 1990–1991 m.

1990–1991 m. pirmenybės

Slovakijos komandos dalyvavo Čekoslovakijos čempionate.
Celiulitas

Celiulitas – struktūriniai pasikeitimai poodiniame riebaliniame sluoksnyje, kurie sutrikdo mikrocirkuliaciją ir limfos atitekėjimą. Dažniausiai pastebimas ant šlaunų bei raumenų, tačiau galintis atsirasti bet kurioje organizmo vietoje, kur yra riebalinio audinio sluoksnis. Celiulitas gali būti randamas ir krūtyse, juosmens dalyje, viršutinėje rankų dalyje, kakle – šioms vietoms būdingas didesnis riebalinio audinio kiekis moterų organizme. Celiulitas būdingas visų rasių moterims, tačiau labiau europietėms nei azijietėms ar juodaodėms. Reti atvejai, kai celiulitas gali išsivystyti ir vyrams. Vyrams jis gali išsivystyti esant hormoniniam nepakankamumui, sergant tam tikromis ligomis, tokiomis kaip Klinefelterio sindromas (chromosominiai sutrikimai), hypogonadizmas, kastracija arba naudojant estrogenų terapiją vėžio gydyme. Pažymėtina tai, kad vyriškų hormonų nepakankamumo atveju vyrams celiulitas vystosi labai intensyviai.

Atsiradimo hipotezės

Tikslios celiulito atsiradimo priežastys iki galo nėra nustatytos. Anatomiškai celiulito atsiradimas gali būti grindžiamas jo pasiskirstymo pagrindu tarp lyčių bei struktūrine vyrų ir moterų riebalinio bei jungiamojo audinio ypatumais. Pagal šią hipotezę, dėl intensyvaus riebalų kaupimosi paodyje (pvz., lytinio brendimo metu), silpnesnis, būdingas moterims, jungiamasis audinys neišlaiko riebalinių ląstelių spaudimo, pakenkiamas paodis ir pradeda formuotis celiulitas.
Kita hipotezė teigia, kad odos nelygumai atsiranda dėl vertikaliai orientuotų kolageno (jungiamojo audinio) skaidulų ištempimo, kas susilpnina jungiamąjį audinį ir sąlygoja riebalinio audinio prasiveržimą pro jį. Mokslininkai Rossi ir Vergnanini mano, kad celiulitas prasideda tuomet, kai pablogėja odos kraujotaka, ypač kaip atsakas į prekapiliarinių arteriolių sfinkterių pakitimus, kurie gali atsirasti dėl hiperpolimerizuotų glikosaminoglykanų (GAGs) susikaupimo (depozito) ant odos (dermos) kapiliarų sienelių ir tarp kolageno ir elastino tinklelio.
Dar viena dalis tyrinėtojų teigia, kad celiulitas yra uždegiminio pagrindo jungiamojo audinio pakitimai. Mokslininko Kligmano atlikti histologiniai, biopsinių mėginių, paimtų iš celiulito pažeistų vietų, tyrimai patvirtino makrofagų ir leukocitų būvimą celiulito vietose. Anot jo, jungiamojo audinio neintensyvus uždegimas išsivysto dėl riebalinio audinio kaupimosi ir paodžio atrofijos. Tačiau kiti mokslininkai celiulito pažeistose vietose uždegiminių procesų nepastebėjo.
Plevenas

Istorija

1877 m. rusų-turkų karo metu Plevene vyko aršūs mūšiai.
Aleksandras Mežirovas

Biografija

Gimė žydų inteligentų šeimoje. 1941–1943 m. dalyvavo TSRS–Vokietijos kare, buvo sužeistas, demobilizuotas. 1948 m. baigė M. Gorkio pasaulinės literatūros institutą Maskvoje. Nuo 1994 m. gyveno JAV.

Kūryba

Ankstyvojoje poezijoje vyrauja karo tematika. Filosofinėje lyrikoje ieškoma gyvenimo prasmės, smerkiamas gyvenamojo laikotarpio dvasinis skurdumas ir žmonių mąstymo suvienodėjimas; gausu religinių įvaizdžių.
Į rusų kalba išvertė lietuvių poetų, daugiausia Just. Marcinkevičiaus kūrybos. Jo poezijos vertimų paskelbta lietuvių periodinėje spaudoje.
Velniop! (filmas)

Turinys

Žaklina – jauna mergina, kartu su vaikinu įsikūrusi Amsterdame. Kol šis guli ant sofos, rūko žolę ir žiūri futbolą, ji susiranda pardavėjos darbą. Norėdama uždirbti daugiau pinigų, ji sutinka pardavinėti narkotikus, tačiau netrukus įsiskolina, nusprendusi gautus pinigus ne grąžinti tiekėjui, o paskolinti draugėms, svajojančioms apie muzikinę karjerą...
Minas Žeraisas

Geografija

Valstija yra Brazilijos plokščiakalnyje, ją kerta Mantikeiros kalnagūbris. Čia iškilęs trečias pagal aukštį kalnas šalyje – Bandeira (2890 m). Espiritu Sante yra labai gausūs geležies rūdos telkiniai, gausu aukso, brangakmenių (topazų, akvamarinų, smaragdų). Būdinga gamtinė sritis – Serado savanos. Yra drėgnųjų Atlanto miškų, kserofitinių retmiškių. Pagrindinė upė – San Fransiskas. Espiritu Sante prasideda Paraną sudarančios upės – Grandė ir Paranaiba. Kitos svarbesnės upės: Dosė, Žekitinjonja, Pietų Paraiba, Mukuris. Ant upių įrengtos galingos hidroelektrinės. Yra nemažai vaizdingų krioklių. Valstijos gamtai apsaugoti įsteigta nemažai nacionalinių parkų (Sera da Kanastros, Sempre Vivaso, Itatiajos, Kaparao ir kt.).
Namu (atolas)

Namu (marš. Nam̧o) – koralinis atolas Ramiajame vandenyne, Maršalo Salose, Raliko salų grandinės centrinėje dalyje. Atolas yra 62 km į pietryčius nuo Kvadžaleino atolo, tarp šių atolų į vakarus yra Libo sala.
Atolas netaisyklingos formos, ištęstas iš šiaurės vakarų į pietryčius. Koralinis rifas vakaruose vietomis pertrūkęs. Atolo žiedą sudaro 51 salelė; didžiausios: Madžkinas, Namu, Maė, Loenas. Bendras sausumos plotas – 6,27 km². Lagūna užima 397 km².
1568 m. atolą pasiekė ispanų jūrininkas Alvaras de Medanja. Saloms buvo duotas San Mateo vardas. XIX a. atole veikė vokiečių kopros prekybinis punktas.
1998 m. Namu atole gyveno 801 žmogus. Svarbiausios gyvenvietės yra Namu, Madžkino, Maės ir Loeno salelėse. Verčiamasi daugiausia kopros apdirbimu, žvejyba. Madžkine ir Lugarene (prie Loeno) yra lėktuvų tūpimo takai.
Dharminės religijos

Dharminės religijos – religijų grupė, kuriai priklauso budizmas, džainizmas, hinduizmas, sikhizmas. Atsirado Indijos subkontinente, išplito Kinijoje, Mongolijoje, Japonijoje bei Pietryčių Azijoje. Dėl išimtinio dharmos vaidmens šiose religijose jos dažnai vadinamos bendru „dharminių religijų“ vardu.
Pastarųjų religijų pasekėjams priskiriami 22 % žmonijos populiacijos. Budizmas (7 %), hinduizmas (15 %) bene daugiausia išpažinėjų turinčios religijos (2010 m. duomenimis).
Gediminas Galva

Biografija

Brolis Ernestas Galvanauskas. 1925 m. baigė Biržų gimnaziją. 1925–1929 m. Lietuvos universitete studijavo ekonomiką, 1929–1931 m. Romoje, Ženevoje, Paryžiuje, Berlyne, Kylyje – tarptautinę ekonomiką.
1931 m. Lietuvos Respublikos žemės ūkio ministerijos patarėjas, 1931–1934 m. Centralinio statistikos biuro Ūkio konjunktūros skyriaus viršininkas. 1934–1939 m. dėstė Klaipėdos prekybos institute; docentas. 1935–1936 m. bendrovės „Rytas“ direktorius, 1936–1939 m. žurnalo „Prekyba“ redaktorius. 1941 m. Biržų burmistras. 1941–1942 m. Valstybės taupomųjų kasų valdytojas. 1942 m. gestapo suimtas už antinacinę veiklą, netrukus paleistas, bet privalėjo išvykti iš Lietuvos. 1944 m. pasitraukė į Vokietiją. 1945–1946 m. Reutlingene „Eltos biuletenio“ redaktorius. 1949 m. persikėlė į JAV. Nuo 1952 m. dėstė Šeilio institute (Misūrio valstija).
Vyriausiojo Lietuvos išlaisvinimo komiteto kvietimu 1953 m. lapkričio mėn. atvykęs į Europą vadovavo Laisvosios Europos radijo lietuviškajam skyriui. Veikė JAV emigrantų organizacijose. 
Bendradarbiavo leidiniuose „Keleivis“, „Lietuvos aidas“, „Memeler Beobachter“, „Naujoji Romuva“, „Rytas“, „Tautos ūkis“, „Židinys“. Gyvendamas Vokietijoje, dirbo kaip žurnalistas, savo rašinius spausdindamas pabėgėlių stovyklų laikraščiuose „Mintis“, „Mūsų kelias“, „Žiburiai“, „Apžvalga“ ir kt. Persikėlęs į JAV, bendradarbiavo leidiniuose „Draugas“, „Tėviškės žiburiai“, „Aidai“, „Britanijos lietuvis“ ir kt. 
Rašė ekonomikos temomis, Lietuvos ūkį siejo su tarptautine ekonomika, įžvelgė Lietuvą esant tranzito šalimi, siūlė steigti ūkio reguliavimo tarybą, ūkio tyrimo institutą, aukštąsias prekybos ir jūreivystės mokyklas.
Kauno Vyturio gimnazija

Istorija

1962 m. kovo 7 d. Kauno DŽDT Vykdomasis komitetas priėmė sprendimą Nr. 141 „Dėl žemės sklypo skyrimo 1072 vietų mokyklos statybai“. 1968 m. padėti pamatai Kauno 27-osios vidurinės mokyklos pastatui, o pirmieji mokiniai pradėjo mokytis tuo metu jau veikusioje 26-joje vidurinėje mokykloje suburtose klasėse. Jau 1969 m. rugsėjo 1 d. visi persikraustė į ką tik pastatytą mokyklą, statybininkai įteikė raktus pirmajai direktorei P. Šulskaitei. Kartu viename pastate nuo 1972 m. įsikūrė ir Kauno I-osios vaikų muzikos mokyklos filialas.
Padvelkus pertvarkos vėjams, ėmė keistis ir švietimo įstaigos, iškilo tautinės mokyklos idėja, pradėta ieškoti įvairesnių ugdymo būdų, kurie geriau tenkintų mokinių poreikius. Mokyklos mokytojų ir tėvų iniciatyva imta ruošti dokumentus muzikinio ugdymo integracijai su vidurinio ugdymo programomis. Tuometinio direktoriaus R. Lapkaus ir muzikos mokyklos mokytojos I. Žurumskienės pastangų dėka nuo 1989 m. rugsėjo 1 d. vidurinėje mokykloje, pradedant pirmąja klase, pradėta sustiprintai dėstyti muziką. 1991 m. buvusio muzikos mokyklos filialo bazėje įsteigtas instrumentinis skyrius.
1993 m. Kauno 27-ajai vidurinei mokyklai suteiktas „Vyturio“ pavadinimas, pašventinta pirmoji mokyklos vėliava. 2000 m. įvestas profilinis mokymas, 2001 m. pradėta vykdyti kryptingo meninio muzikinio ugdymo programa. Kauno miesto savivaldybės tarybos sprendimu nuo 2009 m. rugpjūčio 15 d. mokykla pertvarkyta į viešąją įstaigą Kauno „Vyturio“ katalikišką vidurinę mokyklą. Nuo 2015 m. Kauno „Vyturio“ katalikiška vidurinė mokykla perorganizuojama į Kauno „Vyturio“ gimnaziją.
Nežudymas

Nežudymas - susilaikymas nuo žudymo, grasinimų nužudyti; sąlygos nepalankios žudymui. Nežudymas taikytinas visuomenei. Dažnai suvokiamas ir kaip susilaikymas nuo bet kokių gyvybės formų naikinimo, žudymo. Šiuo atveju nežudymas sutampa su budizmo etika ir pirmuoju iš penkių budzimo pamokymų (Panča šila). Hinduizme nežudymas ir pagarba bet kokiai gyvybei apibrėžiama kaip Ahimsa. Nežudymas taip pat pabrėžiamas Pasaulio be smurto chartijoje, patvirtintoje 8-ajame Nobelio premijos laureatų suvažiavime.
Nežudymo idėjos populiarinimui ir nagrinėjimui daug dėmesio skyrė JAV politologas Glenn D. Paige.
Jean-Marie Le Pen

Biografija

Žvejo sūnus. 1954 m. baigė Paryžiaus universiteto Teisės fakultetą. Nuo 1954 m. Prancūzijos užsieniečių legiono parašiutininkas, tarnavo 1954 m. Indokinijoje, 1957 m. Alžyre. Grįžęs į Prancūziją tapo leidėjo P. Pužado, tuo metu vadovavusio kampanijai prieš smulkiųjų prekybininkų apmokestinimą, šalininku. 1958–1962 m., 1986–1988 m. Nacionalinio Susirinkimo deputatas.
1972 m. įkūrė Nacionalinį frontą, nacionalistinę radikalių dešiniųjų partiją, nepritariančią Europos integracijai, pabrėžiančią imigracijos, ypač arabų grėsmę Prancūzijai, siekiančią šalyje uždrausti mečečių statybą. Nuo 1984 m. Europos Parlamento deputatas; 2003 m. Europos teisingumo teismo sprendimu prarado mandatą dėl muštynių, 2004 m. vėl išrinktas. Per 1974 m., 1988 m., 1995 m., 2002 m. rinkimus buvo kandidatas į Prancūzijos prezidentus, 2002 m. gavo 16,86% balsų ir įgijo teisę dalyvauti antrajame rinkimų ture – Prancūzijoje tai sukėlė didžiules protesto demonstracijas; antrąjį turą pralaimėjo. XXI a. pirmaisiais metais labiau kritikavo pasaulinio ūkio globalizaciją, JAV ir anglosaksišką laisvosios rinkos liberalizmą. 2011 m. perdavė vadovavimą Nacionalinių frontų savo dukrai Marine.

Šeima

Dukra Marine Le Pen
Antsmakris

Antsmakris – vientisųjų šarvų dalis, dengianti smakrą, gerklę ir šiek tiek viršutinę krūtinės dalį.
Antsmakris būdavo daromas iš vientiso metalo gabalo arba sumontuojamas iš daug plokštelių. Kai kurių antsmakrių viršutinė dalis būdavo pakeliama aukštyn (panašiai, kaip antveidis nuleidžiamas žemyn), kad uždengtų daugiau veido.
Antsmakriai būdavo naudojami kartu su saladais ar burgonetais.
Durpynas

Lietuvos durpynai

Lietuvoje durpynu laikomas didesnio nei 30 cm storio durpių klodas. Lietuvoje durpynai užima apie 9,9 proc. (650 tūkst. ha) šalies ploto, iš jų durpių įmonės naudoja tik apie 0,2 proc. šalies ploto, arba 2,16 proc. (14 tūkst. ha) nuo visų ištirtų durpių telkinių ploto. Įvairiu detalumu yra tirti 6685 durpynai, tačiau iš jų tik 830, t. y. 12,5 proc., yra pripažinti durpių telkiniais, kurių ištekliai gali būti panaudoti.
Kvėdarnos valsčius

Kvėdarnos valsčius buvo vakarų Lietuvoje. Centras – Kvėdarna.
Juozas Budzinskis

Biografija

1922 m. baigė Telšių „Saulės“ gimnaziją. 1922–1926 m. dirbo mokytoju Kauno pradžios mokykloje, 1926–1936 m. dėstė Kėdainių, Telšių, Plungės ir Šiaulių mokytojų seminarijose. 1930 m. baigė Lietuvos universiteto Humanitarinių mokslų fakultetą. 1936–1939 m. Klaipėdos pedagoginio instituto, 1940–1985 m. Vilniaus pedagoginio instituto dėstytojas, nuo 1958 m. profesorius. 1953 m. pedagogikos mokslų kandidatas.
Parašė vadovėlį aukštesniajai mokyklai, metodikos knygų, straipsnių lietuvių kalbos ir literatūros dėstymo metodikos klausimais.
Kalibras

Vamzdžio ilgis kalibrais

Pabūklų vamzdžių ilgis neretai nurodomas kalibrais. Pvz., JAV Iowa klasės linijinių laivų Ūbattleships) pagrindinės patrankos kartais žymimos kaip 16"/50 kalibro. Tai reiškia, kad vamzdžio kalibras yra 16 colių, o vamzdžio ilgis yra 800 colių (16 x 50 = 800). Arba vokiško tanko „Pantera“ patranką kartais žymi kaip 75 mm L/70, kas reiškia, kad patrankos kalibras 75 mm, o vamzdžio ilgis yra 5250 mm.
Kalibrais kartais nurodomas ir sviedinio ilgis.
Al Ahli SC (Doha)

Istorija

Klubas įkurtas 1950 m. kaip Al Najah Sports Club.
1972 m. prisijungė kitą klubą ir įgavo dabartinį pavadinimą Al Ahli Sports Club.
2006 m. Europos ralio čempionatas

2006 m. Pasaulio ralio čempionatas buvo 54-asis Tarptautinės automobilių federacijos (FIA) rengiamas Europos ralio čempionatas. Italijos lenktynininkas Giandomenico Basso laimėjo pirmą kartą šį čempionatą, laimėdamas 4 ralio etapus.
Džonis turi ginklą

Turinys

Pirmasis pasaulinis karas. Amerikiečių karys Džo Bonhamas sunkiai sužeidžiamas: jam amputuojamos rankos ir kojos, stipriai sužalotas veidas. Gydytojo pulkininko Ternerio vadovaujamoje ligoninėje jis tampa „nežinomu kareiviu Nr. 47“ – negalinčiu jausti, neturinčiu atminties ir tiesiog vegetuojančiu.
Vis dėlto Džo, paguldytas palatoje atskirai nuo kitų ligonių, pamažu pradeda susivokti, kad su juo nutiko kažkas baisaus ir nepataisomo. Jis prisimena savo tėvus, sužadėtinę Karen, vizijose bei fantazijose pradeda matyti Jėzų Kristų ir vis labiau trokšta mirties, nors ligoninės personalui ir gydytojams jis ir toliau išlieka ne žmogus, o tik tyrimams tinkamas objektas...
Tarybinis revoliucinis kalendorius

6 dienų savaitė

Nuo 1931 m. gruodžio 1 d. įvedus šešiadienę savaitę, buvusios išeiginės tapo nesavaitinėmis, tarsi papildomomis, darbo dienomis (mėnesių 31–osios dienos), tačiau buvo spausdinamos tabeliuose–kalendoriuose, nes tomis dienomis reikėjo dirbti. Švenčių dienos tabeliuose taip pat nebebuvo praleidžiamos. Poilsio dienos buvo fiksuotos – nustatytos kiekvieno mėnesio 6, 12, 18, 24 ir 30 dienomis (kovo 1 d. naudota vietoje vasario 30 d., o kiekviena 31–oji diena laikyta papildoma darbo diena).

7 dienų savaitė

1940 m. birželio 26 d. buvo sugrįžta prie 7 dienų savaitės. Pradžioje, 1940–aisiais TSRS savaitės pradžia buvo laikomas sekmadienis, tik vėliau – pirmadienis.
Metai buvo tebeskaičiuojami pagal Grigaliaus kalendorių, tačiau data buvo nurodoma ir kaip „Socialistinės revoliucijos NN metai“, atskaitos tašku laikant 1917 m. lapkričio 7 d, kuomet įvyko Spalio revoliucija. Frazė „Socialistinės revoliucijos NN metai“ buvo įrašoma sieniniuose ir nuplėšomuose kalendoriuose iki pat TSRS subyrėjimo 1991 m.
Mykolas Romeris

Biografija

Gimė sulenkėjusioje kilmingoje giminėje, kurios šaknys buvo Pabaltijo vokiečiai (pavardė).
Iš bajorų šeimos kilęs Mykolas Romeris aukštąjį išsilavinimą įgijo privilegijuotoje Peterburgo imperatoriškoje teisės mokykloje, specialiai skirtoje bajorų vaikams rengti darbui carinės Rusijos valstybės aparate. Baigęs ją, M. Romeris išvyko į užsienį. Studijavo Krokuvos Jogailos universiteto Filosofijos fakulteto istorijos skyriuje, vėliau – Paryžiaus laisvojoje politinių mokslų mokykloje, kurią 1901 m. baigė.
Baigęs studijas ir apsigyvenęs Vilniuje, M. Romeris įsijungė į aktyvią visuomeninę ir publicistinę veiklą, tapo aktyviu lietuvybės puoselėtoju.
Tarpukario metais M. Romeris dirbo apygardos teismo, Vyriausiojo Tribunolo teisėju, vėliau paskirtas valstybės tarybos nariu, kurioje dirbo iki 1933 m. Atostovavo Lietuvai Hagos Tarptautiniame Teisingumo Tribunole kaip nacionalinis teisėjas nagrinėjant bylą dėl Klaipėdos krašto Statuto interpretavimo (byla išnagrinėta Lietuvos naudai).
Lygiagrečiai su įvairiapuse valstybine ir visuomenine veikla dirbo mokslinį pedagoginį darbą Lietuvos universiteto Teisių fakultete, išleido daugybę monografijų ir veikalų.
M. Romeris domėjosi ir tyrė įvairias administracinės, baudžiamosios, tarptautinės ir kitų teisės šakų, taip pat istorijos mokslų problemas. Pagrindinė mokslinių interesų sritis – konstitucinė teisė. Tarp Lietuvos teisininkų Romeris yra iki šiol laikomas autoritetu. Jis pirmasis Lietuvoje studentams skaitė konstitucinę teisę. Romerio darbais rėmėsi Nepriklausomos Lietuvos Konstitucijos kūrėjai. Dabar jo darbais remiamasi iki šiol įvairių teisės šakų mokslo darbuose.
Priozerskas

Istorija

Senovėje karelų apgyvendinta gyvenvietė vadinosi Korela. XVI a. priklausė Švedijai ir vadinosi Keksholmu. 1918 m. Suomijai, kuriai tuo metu priklausė, atgavus nepriklausomybę pavadintas Kiakisalmiu (suom. Käkisalmi). Nuo 1948 m. priklauso Rusijai ir vadinamas Priozersku.
Dūkštų akmuo

Dūkštų akmuo, vadinamas Laumių akmeniu – mitologinis akmuo Vilniaus rajone, Dūkštų kaimo šiauriniame pakraštyje, slūgsantis Dūkštos upelio vagoje, šalia senojo tilto griuvėsių, prie kairiojo kranto.
Laumių akmuo – vietinės reikšmės paminklas, 2007 m. įtrauktas į LR Kultūros vertybių registrą (unik. kodas 31059). Riedulys netaisyklingos formos, nelygaus paviršiaus, smailėjančia viršūne, pilkšvo granito. 2011 m. riedulio aplinkoje buvo išvalyti krūmokšniai, todėl jį nesunku pasiekti ir apžiūrėti.
Prieinamumo valdymas

Prieinamumo valdymas angl. Availability management – ITIL metodologijos sritis, kartu su paslaugų lygio valdymu (SLM) sąlygojanti paslaugų pateikiamumą, tinkamą jo lygį. Pateikiamumui įvertinti naudojamos Monitoringo programos, incidentų statistika.

Ryšiai su ITIL

Prieinamumo valdymo procesas neatsiejamas nuo paslaugų lygio vadybos proceso, taip pat susijęs su išteklių vadyba, Incidentų vadyba, problemų vadyba procesais.